Internasionale sportmanne maak stemme dik oor plaasmoordeKevin Pietersen. Foto: Twitter. Te midde van ’n vlaag van wêreldwye ondersteuning vir die Black Lives Matter-beweging, is daar ook sportlui wat hul stemme teen plaasmoorde in Suid-Afrika dik maak. Kevin Pietersen, wat in 2000 Suid-Afrika vir Engeland verruil het en deur kenners soos sir Geoffrey Boycott as een van die beste Engelse spelers ooit bestempel word, het plaasmoorde op sosiale media veroordeel. “Hoewel ek die afgelope maand oor die wonderlike natuurskoon van Suid-Afrika geskryf het, is daar ’n reusekwessie rakende plaasaanvalle. Dit is ’n daaglikse en tragiese gebeurtenis. Wit boere word gewelddadig aangeval en vermoor, dit is net heeltemal verkeerd en internasionale ingryping word benodig!” het Pietersen op sosiale media geskryf. As much as I’ve profiled the absolute beauty of SA over the last month, there is a huge issue with attacks on farmers. It’s a daily tragic event. White farmers being brutally attacked and killed, is just completely wrong & needs global intervention! PLS RT@CNN @SkyNewsBreak — Kevin Pietersen???? (@KP24) August 31, 2020 Sy kommentaar het kwaai reaksie ontlok: Hy word deur sommiges ondersteun, terwyl ander weer meen dat moorde in Suid-Afrika nie tot ’n spesifieke ras beperk word nie. Die Engelse kolwer, wat drie agtereenvolgende honderdtalle in sy eerste reeks teen Graeme Smith se Proteas geslaan het, het ’n kort rukkie gelede weer oor die kwessie getwiet. “As jy net na die reaksie en kommentaar op my twiet van gister kyk, kan jy sien hoe ’n groot kwessie dit eintlik is. Dit is ’n tragiese stand van sake, barbaars en net pleinweg wreed.” Dan het die bokser en voormalige IBO-kampioen, Chris van Heerden, ook oor plaasmoorde geskryf. Hy wou destyds sy bekendheid as internasionale sportman gebruik om die wêreld in te lig oor die gebeure in Suid-Afrika nadat sy pa koelbloedig vermoor is. Danie van Heerden is in Desember 2018 naby Vereeniging doodgeskiet. Daar is destyds berig dat sy vermeende moordenaar op borgtog van R5 000 vrygelaat is. “Ek is lief vir Suid-Afrika – die reënboognasie. Ek is lief vir die mense en vir alles wat die natuur ons kan bied,” het hy onlangs op sosiale media geskryf. “Maar wit boere word op ’n gewelddadige wyse teen ’n kommerwekkende koers vermoor en dit word onder die mat ingevee. Dit moet onder die wêreld se aandag gebring word.” In Amerika is sportwedstryde verlede week tot stilstand geruk ná Jacob Blake, ’n swart man, deur polisie in die staat van Wisconsin geskiet is.